Джылахъстэней пщащэ
Тэрч къалэм гъуазджэхэмкIэ и сабий школым щеджэ Мэрыш Дианэ «Урысейм и ныбжьыщIэ зэчиифIэхэр» къэралпсо зэпеуэм и лауреат хъуащ.
Дианэ яхэту, текIуахэр щагъэлъэпIащ Гнесинхэ я цIэр зезыхьэ Музыкэ академием. «Музыкэ гъуазджэ» Iыхьэм пашэ щыхъуа ди пщащэм и саугъэтыр къритыжащ академием и ректор, профессор Маяровская Галинэ.
Мэрыш Дианэ аккордеоным хуоджэ, еханэ классым щIэсщ. 2013 гъэм Санкт-Петербург щекIуэкIа «Венецие Ищхъэрэ» сабий фестиваль-зэпеуэм абы етIуанэ нагъыщэ зиIэ щIыхь тхылъыр къыщратащ, «Творческэ зэфIэкIым и лъагапIэ» фIащауэ Кавказ Ищхъэрэм щекIуэкI зэхьэзэхуэми дипломым и япэ нагъыщэр къыщыхуагъэфэщащ.
Урысейпсо зэпеуэм и лауреат хъуахэм къепсэлъащ Чайковскэм и цIэр зэрихьэу Москва дэт къэрал консерваторэмрэ Гнесинхэ я цIэр зезыхьэ Музыкэ академиемрэ я профессорхэр, апхуэдэуи абыхэм дерс купщIафIэхэр ныбжьыщIэхэм къыдрагъэкIуэкIащ.
КIУАНТIЭ Замирэ.
